Ex anno millesimo quadringentesimo quadragesimo septimo. 1.  Sub Nicolao V Papa moderno ; Ioanne cardinali Morinensi Ordinis protectore ; Carolo Francorum rege ; Philippo duce Burgundiae ; Ioanne VIII abbate Cistercii 39°. 2.  Reformationem omnium et singulorum monasteriorum et aliorum locorum conventualium utriusque sexus, ac omnium et singularum personarum ubicumque existentium et ubicumque contigerit eas commorari, vel esse nostri Ordinis Cisterciensis, in quibuscumque mundi partibus consistentium, quae, prout ad Capituli generalis audientiam pervenerunt, reformatione plurimum indigent, domino [Cistercii] per se vel per alios, abbatem vel abbates ab eo deputandos seu deputandum ipsum Capitulum generale reverenter in ipsius Capituli generalis et dicti Ordinis quantum potest plenaria potestate, iure tamen patrum abbatum salvo, eidem domino [Cistercii] supplicans dictum Capitulum quatinus ad ipsa monasteria et loca conventualia vel loca alia tam studiorum generalium quam alibi existentia per se vel per alium, seu idoneos alios… *etc.* De contributionibus … *etc.* Universis igitur … *etc.* Praesenti diffinitione totali robore duratura. 3.  Ut plenius constet et appareat quae et qualia Ordo habet privilegia, abbatibus omnibus Ordinis universi praesens generale Capitulum praecipit et mandat quatinus domino Cistercii infra proximum generale Capitulum mittant vel afferant inventaria omnium et singulorum privilegiorum communium Ordinis in suis monasteriis existentium. 4.  Praesens generale Capitulum diffinitionem dudum rationabiliter editam renovando, omnibus abbatibus et conventibus Ordinis praecipit et mandat, quatinus in proximo generali Capitulo aut infra afferant vel mittant domino Cistercii vitas, notabilia gesta et actus notabiles sanctorum ac notabilium virorum, qui in suis monasteriis existunt aut de eisdem egressi fuerint. 5.  Patribus abbatibus et visitatoribus quibuscumque praesentibus et futuris, praesens generale Capitulum inhibet ne quibuscumque religiosis committant officium visitationis et reformationis quorumcumque monasteriorum utriusque sexus ; sed secundum antiquam diffinitionem super hac materia editam procedant. 6.  Mandat generale Capitulum omnibus visitatoribus deputatis, praesentibus et futuris, quatinus annis singulis vel ad minus indefectibiliter in fine commissionum suarum, personaliter veniant informare ipsum generale Capitulum de gestis per eos, virtute dictarum commissionum. 7.  Super supplicatione domini Morimundi, s. th. pr. petentis quod acta et instituta per eum in monasteriis Ordinis Cisterciensis in regno Angliae et principatu Walliae constitutis, videantur et examinentur per dominum Cistercii expresse informet, si sint iusta et rationabilia, eaque ratificet, confirmet et approbet in plenaria Ordinis potestate. 8.  Generale Capitulum dispensat cum fratre Stanislao, professo monasterii de *Andreow,* ut possit uti quadam provisione sibi facta per Sedem Apostolicam super quodam monasterio Ordinis sancti Benedicti. 9.  Quia pro parte abbatum Angliae Capitulo generali conquestum est, quod in diversis monasteriis bursarii peculium sibi congregant, unde certas indulgentias a curia romana et alibi animarum suarum dissonas impetrant, imo saepe contra abbates suos conspirantes, tam regulares quam saeculares muneribus corrumpunt, et sic dissensiones et scandala multiplicant, nec pro utilitate et necessitate monasterii necessarios sumptus effundere curant, sed dissimulant ; necnon et de his, qui praetextu indulgentiarum quae de conscientia Summi Pontificis non emanaverunt, eligunt sibi confessores ad libitum in suarum periculum animarum ; placuit Capitulo generali remedium in talibus opportunum providere, et auctoritatem domino Cisterciensi super hoc providenti delegare, qui quidem dominus Cistercii vices suas in hac parte de Fontibus et de Valle Dei in Anglia monasteriorum abbatibus, et in ipso regno Angliae reformatoribus ad plenum subdelegavit in ipsius Capituli generalis ac totius Ordinis plenaria potestate. 10.  In virtute salutaris obedientiae praecipitur omnibus et singulis abbatibus regnorum Angliae et Scotiae quatinus secundum antiquum morem Ordinis faciant fieri sigilla sua. 11.  Desolationi verisimili scandalosae, et totali destructioni Militiae de Calatrava, quae possent accidere propter controversiam quae est super magisterio dictae Militiae de Calatrava inter Alphonsum, illustrem filium regis Navarrae, ex una, et dominum Petrum Giron camerarium maiorem serenissimi principis regis Castellae ex alia, praesens generale Capitulum occurrere volens, praedictos Alphonsum et Petrum pro magisterio Calatravae se gerentes citat peremptorie ad comparendum cum omnibus iuribus suis per se, vel per procuratorem, coram domino Cistercii et quatuor primis abbatibus, ac aliis quos dominus Cistercii duxerit convocandos, ad quintam decimam diem februarii proxime futuram, quibus audiendi, decernendi et diffinitive sententiandi, super dicta causa ac ponendi silentium perpetuum, dat plenariam potestatem, appellatione remota. 12.  Praesumptionibus quorumdam monachorum et monialium Flandriae, pro tunc generale Capitulum obviare volens eo quod ut videantur aliis sanctiores diebus sabbatis ieiunant, mandat idem Capitulum ut ibidem servetur Ordinis uniformitas. 